Nemzetközi kutatást indított a Corvinus az idősödő társadalmak és a lakáspiaci problémák kapcsolatának vizsgálatára

A lakáspiacok, a fenntarthatóság és a nyugdíjstratégiák közötti összefüggéseket elemzi négy kelet-közép-európai országban az a nagyszabású nemzetközi kutatási projekt, amely januárban indult a Visegrádi Alap támogatásával, a Budapesti Corvinus Egyetem vezetésével.

Magyarországon, Csehországban, Szlovákiában és Lengyelországban az idősebb generációk vagyonának jelentős része ingatlanban van, amelyek jellemzően nagy méretű több generációs lakások és házak, korszerűtlenek, alacsony energiahatékonyságágúak, magas fenntartási költségekkel. Ez a probléma két oldalról is sújtja a társadalmat: egyrészt az időseknek megélhetési problémát jelenthet és negatívan befolyásolhatja az életszínvonalukat, másrészt megnehezítheti a fiatalabb generációk lakáshoz jutását, mivel nincs elegendő minőségi lakáskínálat.

A most indult, 2026 júliusáig tartó pénzügyi tudományos programban olyan szakpolitikai javaslatok kidolgozása a cél, amelyekkel jobban fel lehet szabadítani az idősek lakásvagyonát a pénzügyi stabilitásuk javítására, megvizsgálják például fordított jelzáloghitelek vagy életjáradék alapú konstrukciók lehetőségeit is.

A kutatásban a Budapesti Corvinus Egyetem mellett a négy visegrádi ország több nemzetközi intézménye is részt vesz, köztük a Pozsonyi Közgazdasági Egyetem, a Wrocławi Közgazdasági Egyetem, a Katowicei Közgazdasági Egyetem, a Prágai Közgazdasági Egyetem és a Zlíni Tomas Bata Egyetem. A projekt vezető kutatója Huszár Zsuzsa Réka, a Corvinus Egyetem Makropénzügyek Tanszékének docense, a kutatócsoport tagjai magyar részről még Varga Erzsébet Teréz, Vaskövi Ágnes és Vőneki T. Zsuzsanna.

“A projekt célja, hogy a politikai döntéshozók munkáját segítse strukturált kutatással. Olyan új vagy adaptált pénzügyi eszközök vizsgálatában veszünk részt, amelyek hosszú távon hozzájárulhatnak a fenntarthatóbb és igazságosabb lakásgazdálkodási megoldások kialakításához"– mondta Huszár Zsuzsa Réka, a Corvinus kutatója.

A „Lakáspiaci és fenntarthatósági kérdések: a lakástulajdon dominanciája a nyugdíjvagyonban” című, a Visegrádi Alap kutatási támogatásához kapcsolódó program részeként két nemzetközi workshopot is szerveznek Budapesten és Pozsonyban, ahol a résztvevő kutatók, pénzügyi szakemberek és döntéshozók közösen elemzik majd a lakáspiaci és a nyugdíj-előtakarékossági problémákat.

Sajtókapcsolat:

* press@uni-corvinus.hu

Eredeti tartalom: Budapesti Corvinus Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/19679/nemzetkozi-kutatast-inditott-a-corvinus-az-idosodo-tarsadalmak-es-a-lakaspiaci-problemak-kapcsolatanak-vizsgalatara/